Il-Prim Ministru Joseph Muscat qal li l-gvern lest li jkompli bis-seduti tal-parlament anke f’Awwissu biex jgħaddi l-programm leġislattiv tiegħu waqt li indika li l-oppożizzjoni qed tfixkel id-dibattitu dwar il-liġi tal-Enemalta b’diversi talbiet għal rulings mill-ispeaker u talbiet għal kworum. Dr Muscat qal li huwa m’għandux oġġezzjoni li ma ssirx seduta wara nofsinhar, iżda ta avviż li n-naħa tal-gvern lesta terġa tlaqqa’ l-Parlament għada filgħodu, wara nofsinhar u filgħaxija u anke s-Sibt u jekk hemm bżonn, l-Parlament jibda jiltaqa’ f’Awwissu. L-intervent tal-Prim Ministru fil-Parlament sar wara li l-whip tal-oppożizzjoni David Aguis oġġezzjona li s-seduta tkun aġġornata għas-2 p.m. ta’ wara nofsinhar għaliex qal li skont l-ordnijiet permanenti tal-kamra l-Parlament kellu jiltaqa fil-5 p.m. Aktar qabel l-ispeaker Anglu Farrugia ma laqax talba tal-oppożizzjoni biex is-seduta tkun allokata għal mozzjoni tal-oppożizzjoni. Dr Farrugia qal li skont l-ordnijiet permanenti tal-kamra, ix-xogħol parlamentari fil-jum tal-Hamis kellu jalterna bejn gvern u oppożizzjoni iżda l-ordnijiet permanenti jitkelmu fuq il-jum u mhux fuq is-seduti. Iż-żewg naħat mistennija jiltaqgħu biex jipprogrammaw ix-xogħol tal-kamra. Il-kamra tad-deputat kompliet bid-diskussjoni fuq il-liġi tal-Enemalta f’seduta li bdiet fil-5 p.m. Intant fi stqarrija l-Partit Nazzjonalista qal li l-Oppożizzjoni lesta li tibqa’ tiddiskuti kwalunkwe abbozz ta’ liġi importanti, bħalma huwa dak dwar l-Enemalta, anke fix-xahar ta’ Awwissu.